Document ID: 32009R0370

KOMISJONI MÄÄRUS (EÜ) nr 370/2009,
6. mai 2009,
millega muudetakse määrust (EÜ) nr 795/2004, millega kehtestatakse nõukogu määruses (EÜ) nr 1782/2003 sätestatud ühtse otsemaksete kava üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. jaanuari 2009. aasta määrust (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003), (1) eriti selle artikli 34 lõike 2 teist lõiku ning artikli 142 punkte c, d ja g,
ning arvestades järgmist:
(1)
Määrusega (EÜ) nr 73/2009 on kehtestatud uued ühtse otsemaksete kava eeskirjad, mida kohaldatakse alates 1. jaanuarist 2009. Seepärast tuleks kohandada komisjoni määruses (EÜ) nr 795/2004 (2) sätestatud rakenduseeskirju.
(2)
Määruse (EÜ) nr 795/2004 artiklis 2 sätestatud mõisted peaksid kajastama ühtsesse otsemaksete kavasse kuuluvate alade toetuskõlblikkuse laiendamist.
(3)
Määruse (EÜ) nr 795/2004 artikliga 3b ette nähtud toetuskõlblikkust käsitlevad sätted on vananenud ning seetõttu tuleks need välja jätta. Määruse (EÜ) nr 73/2009 artikli 34 lõike 2 punkt a hõlmab siiski toetuskõlblike hektarite kasutamist mittepõllumajanduslikuks tegevuseks. Tuleks kehtestada kõigis liikmesriikides kasutatavad kriteeriumid.
(4)
Määrusega (EÜ) nr 73/2009 on kaotatud maa tootmisest kõrvalejätmise kohustus ning tühistatud mõned riiklikust reservist saadud toetusõigustega seotud piirangud; seega on neile vastavad sätted vananenud.
(5)
Määruse (EÜ) nr 795/2004 artiklit 7 tuleks selgitada seoses viidetega nõukogu määrusele (EÜ) nr 1782/2003 (3) ja määrusele (EÜ) nr 73/2009.
(6)
Määruses (EÜ) nr 73/2009 ei ole enam sätestatud toetuste taotlemise korra erieeskirjad ühtse otsemaksete kava esimesel kohaldamisaastal. Seepärast tuleks määruse (EÜ) nr 795/2004 asjaomaseid sätteid kohandada.
(7)
Kui määruse (EÜ) nr 795/2004 artiklites 20 ja 22 osutatud rendileping või artiklis 23 osutatud kavad lõpevad pärast ühtse otsemaksete kava esimese kohaldamisaasta raames kehtestatud taotluse esitamise lõppkuupäeva, tuleks toetusõiguste taotluste esitamise tähtpäeva pikendada, et põllumajandustootjatel oleks piisavalt aega esitada ettevõtte tegelikku olukorda kajastav taotlus.
(8)
Määruse (EÜ) nr 795/2004 artikliga 26 kehtestatud piirkondlikku piirangut tuleks kohandada määruse (EÜ) nr 73/2009 artikli 43 lõikega 1.
(9)
Kuigi maa kohustuslikku tootmisest kõrvalejätmist käsitlevad sätted on vananenud, tuleks määruse (EÜ) nr 1782/2003 artikliga 107 ette nähtud maa vabatahtlikku tootmisest kõrvalejätmist käsitlevad tingimused 2009. aastal alles jätta.
(10)
Kui liikmesriigid otsustavad kohaldada määruse (EÜ) nr 73/2009 artikli 72 lõiget 4, tuleks kindlaks määrata sellise kohaldamise kohta komisjonile edastamise teatise tähtpäev ja sisu.
(11)
Tuleks ette näha eeskirjad uutele liikmesriikidele, kes lähevad ühtse pindalatoetuse kavalt üle ühtsele otsemaksete kavale. Kõnealused eeskirjad peaksid hõlmama eelkõige toetusõiguste esialgset jaotamist, eriõigusi ning otsuse teatavakstegemist.
(12)
Määruses (EÜ) nr 73/2009 on sätestatud ühtse otsemaksete kava alusel otsetoetuste andmine veinitootjatele, eelkõige veini toetusprogrammidelt ühtsele otsemaksete kavale ülemineku korral. Seepärast tuleks vastu võtta toetusõiguste jaotamist käsitlevad üksikasjalikud eeskirjad. Kõnealused üksikasjalikud eeskirjad peaksid järgima määruses (EÜ) nr 795/2004 puu- ja köögiviljasektori suhtes sätestatut.
(13)
Selliste põllumajandustootjate puhul, kellele on toetusõigused juba eraldatud või kes ostsid või said need määruses (EÜ) nr 795/2004 sätestatud toetusõiguste taotluste esitamise tähtpäevaks, tuleks toetusõiguste väärtus ja arv uuesti arvutada. Eritingimuste alusel antavaid toetusõigusi ei tuleks kõnealuse arvutamise käigus arvesse võtta.
(14)
Määruse (EÜ) nr 1782/2003 artikli 59 lõigetega 1 ja 3 või artikliga 71f kehtestatud piirkondlikku mudelit kohaldavatel liikmesriikidel peaks olema õigus kindlaks määrata selliste toetusõiguste arv põllumajandustootja kohta, mis tulenevad veini toetusprogrammidelt üleminekust vastavalt määruse (EÜ) nr 73/2009 IX lisa punktile C.
(15)
Tuleks ette näha piirkondlikku keskmist käsitlevad sätted toetusõiguste väärtuse kindlaksmääramisel määruse (EÜ) nr 73/2009 IX lisa punkti B (väljajuurimine) kohaselt.
(16)
Määruse (EÜ) nr 795/2004 I lisas on kindlaks määratud kuupäev, millest alates võib ajutiselt lubada järelkultuuride kasvatamist piirkondades, kus teraviljad koristatakse ilmastikust sõltuvalt tavaliselt varem, nagu on osutatud määruse (EÜ) nr 73/2009 artikli 38 teises lõigus. Hispaania taotlusel tuleks kõnealuse liikmesriigi eri piirkondade puhul kindlaks määrata eri kuupäevad, et võtta arvesse erinevaid põllumajandus- ja kliimatingimusi. Samuti tuleks ajakohastada lisa, et võtta arvesse puu- ja köögiviljasektori toetuskõlblikkust sellistes liikmesriikides, kes ei lükka edasi kõnealuse sektori integreerimist.
(17)
Määrust (EÜ) nr 795/2004 tuleks seepärast vastavalt muuta.
(18)
Kavandatud muudatusi tuleks kohaldada alates määruse (EÜ) nr 73/2009 kohaldamise kuupäevast.
(19)
Käesoleva määrusega ette nähtud meetmed on kooskõlas otsetoetuste korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 795/2004 muudetakse järgmiselt.
1)
Artiklit 2 muudetakse järgmiselt:
a)
punkt a jäetakse välja;
b)
punkt c asendatakse järgmisega:
„c) „püsikultuurid”- külvikorravälised kultuurid, välja arvatud püsikarjamaa, mis võtavad maa enda alla vähemalt viieks aastaks ja annavad korduvat saaki, sealhulgas puukoolid ja lühikese raieringiga madalmets (CN-kood ex 0602 90 41);”;
c)
punkt d jäetakse välja;
d)
punkt f asendatakse järgmisega:
„f) „rohumaa”- viljelusmaa, mida kasutatakse rohu tootmiseks (külvatud või looduslik); nõukogu määruse (EÜ) nr 73/2009 (4) artikli 49 kohaldamisel hõlmab rohumaa alalist karjamaad;
2)
Artikkel 3b jäetakse välja.
3)
1. peatükki lisatakse artikkel 3c:
„Artikkel 3c
Peamiselt põllumajanduslik kasutus
Kui põllumajandusettevõtte põllumajandusmaad kasutatakse ka mittepõllumajanduslikuks tegevuseks, käsitatakse kõnealust maad määruse (EÜ) nr 73/2009 artikli 34 lõike 2 punkti a kohaldamisel peamiselt põllumajanduslikuks tegevuseks kasutatava maana, kui mittepõllumajandusliku tegevuse intensiivsus, laad, kestus ega ajastus ei kahjusta oluliselt põllumajanduslikku tegevust.
Liikmesriigid kehtestavad kriteeriumid esimese lõigu rakendamiseks oma territooriumil.”
4)
Artiklit 6 muudetakse järgmiselt:
a)
lõiget 3 muudetakse järgmiselt:
i)
teine lõik asendatakse järgmisega:
„Iga tema toetusõiguse ühikuväärtust võib suurendada.”;
ii)
kolmas lõik jäetakse välja;
b)
lõige 4 jäetakse välja.
5)
Artiklit 7 muudetakse järgmiselt:
a)
lõike 1 esimene ja teine lõik asendatakse järgmisega:
„Kui liikmesriik kasutab määruse (EÜ) nr 1782/2003 artikli 42 lõikes 5 sätestatud võimalust, võib ta taotluse korral kooskõlas käesoleva artikliga jaotada toetusõigusi asjaomastel aladel põllumajandustootjatele, kes deklareerivad, et neil on vähem hektareid kui toetusõigusi, mida neile jaotatakse või oleks jaotatud kooskõlas kõnealuse määruse artikliga 43 ja määruse (EÜ) nr 73/2009 artikliga 59.
Sel juhul loovutab põllumajandustootja riigi reservi kogu toetusõiguse, mis tal on või mis oleks talle jaotatud, välja arvatud määruse (EÜ) nr 1782/2003 artiklis 49 osutatud eritingimustega hõlmatud toetusõigused.”;
b)
lõige 3 jäetakse välja;
c)
lõige 4 asendatakse järgmisega:
„4. Riiklikust reservist eraldatud toetusõiguste ühikuväärtuse arvutamiseks jagatakse põllumajandustootja võrdlussumma tema deklareeritavate hektarite arvuga.”
6)
Artiklit 8 muudetakse järgmiselt:
a)
lõike 1 esimene lõik asendatakse järgmisega:
„Kasutamata toetusõigused kantakse tagasi riiklikusse reservi päeval, mis järgneb taotluse viimase muutmise kuupäevale ühtse otsemaksete kava kohaselt kalendriaastal, mil lõpeb määruse (EÜ) nr 73/2009 artikli 28 lõikes 3 ja artiklis 42 osutatud periood.”;
b)
lõige 2 jäetakse välja.
7)
Artikli 9 lõike 1 punkt c jäetakse välja.
8)
Artikli 12 lõike 4 esimene lõik asendatakse järgmisega:
„Ühtse otsemaksete kava esimesel kohaldamisaastal jaotatavate toetusõiguste lõplik kehtestamine toimub määruse (EÜ) nr 796/2004 artikli 21a lõikega 3 ette nähtud tähtajaks esitatud toetusõiguste taotluse alusel.”.
9)
Artiklit 18 muudetakse järgmiselt:
a)
lõige 3 jäetakse välja;
b)
lõige 4 asendatakse järgmisega:
„4. Juhul kui artiklites 20 ja 22 osutatud rendileping või artiklis 23 osutatud kavad lõpevad pärast ühtse otsemaksete kava esimese kohaldamisaasta raames kehtestatud taotluse esitamise lõppkuupäeva, võib asjaomane põllumajandustootja taotleda oma toetusõiguste kehtestamist pärast rendilepingu või kava lõppu liikmesriigi määratavaks kuupäevaks, kuid mitte hiljem kui toetusetaotluse muutmiseks määratud tähtpäevaks järgmisel aastal.”
10)
Artikli 23a teine lõik jäetakse välja.
11)
Artikli 24 lõige 3 asendatakse järgmisega:
„3. Põllumajandustootjad võivad vabatahtlikult loovutada toetusõigusi riiklikusse reservi.”
12)
Artiklit 26 muudetakse järgmiselt:
a)
lõige 1 asendatakse järgmisega:
„1. Kui liikmesriik kasutab määruse (EÜ) nr 73/2009 artikli 43 lõike 1 kolmandas lõigus sätestatud võimalust ja ilma et see piiraks kõnealuse määruse artikli 50 lõike 1 ja artikli 62 lõike 1 kohaldamist, määratleb liikmesriik asjakohasel territoriaalsel tasandil piirkonna kooskõlas objektiivsete kriteeriumidega ja sellisel viisil, et oleks tagatud põllumajandustootjate võrdne kohtlemine ning turu- ja konkurentsimoonutuste vältimine.”;
b)
lõige 4 jäetakse välja.
13)
Artikkel 32 asendatakse järgmisega:
„Artikkel 32
Määruse (EÜ) nr 1782/2003 artikliga 107 ette nähtud tingimused maa vabatahtlikuks tootmisest kõrvalejätmiseks
1. Tootmisest kõrvalejäetud alad peavad jääma tootmisest kõrvale hiljemalt 15. jaanuarist vähemalt 31. augustini. Liikmesriigid määravad siiski kindlaks tingimused, mille järgi võidakse tootjatel alates 15. juulist lubada järgmise aasta saagi seemne külvi, ja tingimused, mis peavad olema täidetud, et lubada alates 15. juulist või erandlike kliimatingimuste puhul 15. juunist karjatamist neis liikmesriikides, kus tavapäraselt tegeldakse rändkarjatamisega.
2. Liikmesriigid kohaldavad tootmisest kõrvaldatud maa eriseisundile vastavaid vajalikke meetmeid, et tagada selle heades põllumajandus- ja keskkonnatingimustes hoidmine ning keskkonna kaitse.
Kõnealused meetmed võivad hõlmata taimkatet. Sel juhul tagatakse meetmetega, et taimkatet ei saa kasutada seemnetootmiseks ja et enne 31. augustit ei tohi seda kasutada põllumajanduslikel eesmärkidel või enne järgmise aasta 15. jaanuari turustamiseks ette nähtud põllukultuuride tootmiseks.
3. Määruse (EÜ) nr 73/2009 artikli 31 punktis c osutatud juhtudel võivad liikmesriigid lubada kahju kannatanud tootjatel kasutada tootmisest kõrvalejäetud maana deklareeritud maad loomade toitmise eesmärgil ühtse taotluse kehtivuse aastal. Liikmesriigid võtavad kõik vajalikud meetmed selle tagamiseks, et tootmisest kõrvalejätmise loa saanud alasid ei kasutata tulu saamiseks, ja eelkõige selleks, et tootmisest kõrvalejäetud aladel toodetud loomasööta ei müüda. Liikmesriigid teatavad komisjonile lubamise otsusest ja selle põhjendusest.”
14)
Artiklid 33, 34, 39, 41 ja 43 jäetakse välja.
15)
Artikli 48 lõige 6 asendatakse järgmisega:
„6. Määruse (EÜ) nr 73/2009 artikli 72 lõiget 4 kohaldavad liikmesriigid teatavad kavandatavate toetuste üksikasjad, eelkõige toetuskõlblikkuse tingimuste kirjelduse ning asjaomased sektorid ja kasutatavad rahalised vahendid hiljemalt 7. juunil 2009.”
16)
6a. peatükk asendatakse järgmisega:
„6a. PEATÜKK
UUED LIIKMESRIIGID
Ühtse otsemaksete kava rakendamine ühtse pindalatoetuse kava kohaldanud uutes liikmesriikides
Artikkel 48a
Üldsätted
1. Kui käesolevas peatükis ei ole sätestatud teisiti, kohaldatakse käesoleva määruse sätteid uute liikmesriikide suhtes, kes on kohaldanud ühtse pindalatoetuse kava.
2. Kõiki käesoleva määruse viiteid määruse (EÜ) nr 1782/2003 artiklile 42 või määruse (EÜ) nr 73/2009 artiklile 41 käsitatakse viidetena määruse (EÜ) nr 73/2009 artiklile 57.
3. Määruse (EÜ) nr 73/2009 artikli 57 lõike 3 kohaldamisel võivad uued liikmesriigid kehtestada võrdlusperioodi, mis eelneb ühtse otsemaksete kava esimesele kohaldamisaastale.
4. Kõiki käesoleva määruse viiteid võrdlusperioodile käsitatakse viitena ühtse otsemaksete kava esimesele kohaldamisaastale või määruse (EÜ) nr 73/2009 artikli 59 lõike 3 kohaselt kehtestatud võrdlusperioodile.
Artikkel 48b
Toetusõiguste esialgne jaotamine
1. Ilma et see piiraks määruse (EÜ) nr 73/2009 artikli 59 lõike 3 kohaldamist, kehtestavad uued liikmesriigid määruse (EÜ) nr 73/2009 artikli 59 lõike 2 kohaldamiseks toetuskõlblike hektarite arvu vastavalt kõnealusele lõikele ühtse otsemaksete kava esimesel kohaldamisaastal toetusõiguste kehtestamiseks deklareeritud hektarite arvu põhjal.
2. Olenemata käesoleva artikli lõikest 1 võivad uued liikmesriigid kehtestada määruse (EÜ) nr 73/2009 artikli 59 lõikes 2 osutatud toetuskõlblike hektarite arvu ühtse otsemaksete kava esimesele kohaldamisaastale eelnenud aastal toetusõiguste kehtestamiseks deklareeritud hektarite arvu põhjal.
Juhul kui põllumajandustootjad deklareerivad ühtse otsemaksete kava esimesel kohaldamisaastal väiksema arvu toetuskõlblikke hektareid kui esimese lõigu kohaselt kehtestatud toetuskõlblike hektarite arv, võib uus liikmesriik osaliselt või tervikuna ümber jaotada summad, mis vastavad hektaritele, mida ei deklareeritud ühtse otsemaksete kava esimesel kohaldamisaastal jaotatud toetusõiguste lisatoetusena. Lisatoetus arvutatakse jagades asjaomase summa jaotatud toetusõiguste arvuga.
3. Põllumajandustootjate deklaratsioonide alusel ühtse otsemaksete kava esimesel kohaldamisaastal toetusõiguste kehtestamiseks jagatud toetusõiguste väärtus ja arv on esialgsed. Lõplik väärtus ja arv kehtestatakse hiljemalt ühtse otsemaksete kava esimesele kohaldamisaastale järgneva aasta 1. aprilliks pärast kontrollide teostamist määruse (EÜ) nr 796/2004 kohaselt.
4. Kui liikmesriik kasutab määruse (EÜ) nr 73/2009 artikli 59 lõikes 3 sätestatud võimalust, võib ta alates ühtse otsemaksete kava esimesele kohaldamisaastale eelnevast kalendriaastast välja selgitada toetuskõlblikke põllumajandustootjaid, määrata esialgu kindlaks kõnealuses lõikes osutatud hektarite arvu ning kontrollida lõikes 6 osutatud tingimusi.
Ilma et see piiraks määruse (EÜ) nr 73/2009 artikli 61 kohaldamist, arvutatakse toetusõiguste väärtus jagades määruse (EÜ) nr 73/2009 artikli 59 lõikes 1 osutatud summa käesoleva lõike alusel jaotatud toetusõiguste koguarvuga.
5. Põllumajandustootjat teavitatakse toetusõiguste esialgsest jaotamisest vähemalt üks kuu enne taotluste esitamise tähtaega, mis on kindlaks määratud kooskõlas määruse (EÜ) nr 73/2009 artikli 56 lõikega 1.
6. Taotleja tõendab liikmesriiki rahuldaval viisil, et toetusõiguste taotlemise kuupäeval on ta põllumajandustootja määruse (EÜ) nr 73/2009 artikli 2 punkti a tähenduses.
7. Liikmesriik võib otsustada sätestada ettevõtte põllumajandusmaa miinimumsuuruse, mille puhul võib toetusõiguste kehtestamist taotleda. Miinimumsuurus ei või siiski ületada määruse (EÜ) nr 73/2009 artikli 28 lõike 1 punktis b sätestatud piiranguid.
Miinimumsuurust ei sätestata selliste toetusõiguste kehtestamiseks, mille suhtes kohaldatakse määruse (EÜ) nr 73/2009 artiklis 60 osutatud eritingimusi vastavalt kõnealuse määruse artikli 28 lõikele 1.
8. Liikmesriik võib otsustada, et lõikes 5 osutatud toetusõiguste lõpliku kehtestamisega seotud taotluse võib esitada ühtse otsemaksete kava alusel esitatava toetusetaotlusega samal ajal.
Artikkel 48ba
Eritoetusõiguste jaotamine
Olenemata käesoleva määruse artikli 30 lõigetest 1 ja 2 ning selleks, et arvutada määruse (EÜ) nr 73/2009 artikli 44 lõikes 2 osutatud loomühikutena (LÜ) väljendatud põllumajanduslikku tegevust, arvestatakse liikmesriigi poolt määratud perioodil põllumajandusettevõttes peetavate loomade arv loomühikuteks ümber järgmise ümberarvestustabeli alusel:
Isasveised ja mullikad, kes on üle 24 kuu vanused, ning ammlehmad ja lüpsilehmad
1,0 LÜ
6-24 kuu vanused isasveised ja mullikad
0,6 LÜ
Alla 6 kuu vanused isas-ja emasveised
0,2 LÜ
Lambad
0,15 LÜ
Kitsed
0,15 LÜ
Minimaalse põllumajandustegevuse kontrollimiseks uutes liikmesriikides kohaldatakse käesoleva määruse artikli 30 lõikeid 3-5.
Artikkel 48bb
Otsuse teatavakstegemine
Kui uus liikmesriik kavatseb määruse (EÜ) nr 73/2009 artikli 122 lõike 3 kohaselt lõpetada ühtse otsemaksete kava kohaldamise, teatab ta komisjonile hiljemalt ühtse otsemaksete kava esimesele kohaldamisaastale eelneva aasta 1. augustiks ühtse otsemaksete kava rakendamise üksikasjad, sealhulgas kõnealuse määruse artikli 55 lõike 3 ning artiklite 57, 59 ja 61 kohased võimalused ning objektiivsed kriteeriumid, mille alusel otsused on tehtud.”
17)
Lisatakse 6d. peatükk:
„6d. PEATÜKK
VEIN
1. jagu
Üleminek veini toetusprogrammidelt ühtsele otsemaksete kavale
Artikkel 48i
Üldeeskirjad
1. Toetussumma ja toetusõiguste kindlaksmääramiseks veini toetusprogrammidelt ühtsele otsemaksete kavale ülemineku raames kohaldatakse määruse (EÜ) nr 73/2009 IX lisa punkti C vastavalt käesoleva määruse artiklis 48j ning, juhul kui asjaomane liikmesriik on kasutanud määruse (EÜ) nr 1782/2003 artikliga 59 või 71f ette nähtud võimalust, käesoleva määruse artiklis 48k kehtestatud erieeskirjadele.
2. Liikmesriigid võivad alates 1. jaanuarist 2009 välja selgitada põllumajandustootjad, kellel on õigus veini toetusprogrammidelt ühtsele otsemaksete kavale üleminekust tulenevatele toetustele.
3. Käesoleva määruse artikli 7 lõike 1 ja artikli 12 kohaldamiseks veinisektoris on ühtse otsemaksete kava esimene kohaldamisaasta see aasta, mil liikmesriik määrab kindlaks määruse (EÜ) nr 73/2009 IX lisa punktis C osutatud summad ja toetuskõlblikud hektarid.
Artikkel 48j
Erieeskirjad
1. Kui põllumajandustootjal ei ole käesolevas määruses sätestatud toetusõiguste taotluste esitamise tähtpäevaks toetusõigusi või ta omab ainult toetusõigusi, mille suhtes kehtivad eritingimused, saab ta veiniga seotud toetusõigused, mis arvutatakse vastavalt määruse (EÜ) nr 73/2009 IX lisa punktile C.
Esimest lõiku kohaldatakse ka juhul, kui põllumajandustootja on ühtse otsemaksete kava esimese kohaldamisaasta ning toetusprogrammidelt ülemineku aasta vahel toetusõigusi rentinud.
2. Kui põllumajandustootjale eraldati, ta ostis või sai käesolevas määruses sätestatud toetusõiguste taotluste esitamise tähtpäevaks toetusõigusi, arvutatakse tema toetusõiguste väärtus ja arv ümber järgmiselt:
a)
toetusõiguste arv on võrdne tema omanduses olevate toetusõiguste arvuga, mida suurendatakse hektarite arvu võrra, mis on kehtestatud kooskõlas määruse (EÜ) nr 73/2009 IX lisa punktiga C;
b)
väärtus saadakse, kui summa, mille moodustavad tootja omanduses olevate toetusõiguste väärtus ja vastavalt määruse (EÜ) nr 73/2009 IX lisa punktile C arvutatud võrdlussumma, jagatakse käesoleva lõike punktis a kehtestatud arvuga.
Eritingimuste alusel antavaid toetusõigusi ei võeta käesolevas lõikes osutatud arvutuse puhul arvesse.
3. Enne käesoleva määruse kohaselt sätestatud ühtse otsemaksete kava alusel toetusõiguste taotluste esitamise tähtpäeva rendile antud toetusõigusi võetakse lõikes 2 osutatud arvutuse puhul arvesse.
Artikkel 48k
Piirkondlik rakendamine
1. Kui liikmesriik on kasutanud määruse (EÜ) nr 1782/2003 artikliga 59 või 71f ette nähtud võimalust, saavad põllumajandustootjad sellise arvu toetusõigusi, mis on võrdne viinamarjaistandustega seotud uute toetuskõlblike hektarite arvuga.
Toetusõiguse väärtus arvutatakse objektiivsete ja mittediskrimineerivate kriteeriumide alusel.
Veinisektori puhul on esimene kohaldamisaasta määruse (EÜ) nr 1782/2003 artikli 59 lõike 4 või artikli 71f kohaselt 2009. aasta.
2. Erandina lõikest 1 võivad liikmesriigid kehtestada toetusõigused põllumajandustootja kohta objektiivsete kriteeriumide alusel kooskõlas määruse (EÜ) nr 73/2009 IX lisa punktiga C.
2. jagu
Väljajuurimine
Artikkel 48l
Piirkondlik keskmine
Toetusõiguste väärtuse kindlaksmääramiseks määruse (EÜ) nr 73/2009 IX lisa punkti B (väljajuurimine) kohaldamisel kehtestavad liikmesriigid piirkondliku keskmise asjakohasel piirkondlikul tasandil. Kõnealune piirkondlik keskmine kehtestatakse liikmesriikide poolt kindlaksmääratud kuupäeval. Seda võib igal aastal läbi vaadata. Selle aluseks on asjaomases piirkonnas põllumajandustootjatele jagatud toetusõiguste väärtus. Seda ei diferentseerita tootmissektorite lõikes.”
18)
I lisa asendatakse käesoleva määruse lisaga.
Artikkel 2
Käesolev määrus jõustub selle Euroopa Liidu Teatajas avaldamise päeval.
Seda kohaldatakse alates 1. jaanuarist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. mai 2009

Labels: 17
19
5
6